KIRJALLINEN KYSYMYS E-1949/02 esittäjä(t): Bernard Poignant (PSE) komissiolle. EMOTR:in tukiosaston tuensaajat.



Virallinen lehti nro 092 E , 17/04/2003 s. 0123 - 0124



KIRJALLINEN KYSYMYS E-1949/02 esittäjä(t): Bernard Poignant (PSE) komissiolle (3. heinäkuuta 2002) Aihe: EMOTR:in tukiosaston tuensaajat Yhteinen maatalouspolitiikka (YMP) on unionin talousarvion kannalta tärkein yhteisön politiikan ala. Siksi sen menojen olisi oltava mahdollisimman julkisia. Kyse on yhteisen maatalouspolitiikan perusteella tulotukina maksettavista avustuksista. Jotta taattaisiin tasa-arvo, oikeudenmukaisuus ja selkeys, on saatava takaisin niiden kansalaisten luottamus, joita asia koskee, ja myös vastattava heidän kysymyksiinsä. Voiko komissio vastata yksityiskohtaisesti seuraaviin kysymyksiin, kokonaiskuvan saamiseksi tilanteesta? - Missä jäsenvaltiossa tuensaajia on eniten? - Kuinka paljon tukea Euroopan maatalouden ohjaus ja tukirahastosta (EMOTR) maksetaan tuensaajille kussakin EU:n viidessätoista jäsenvaltiossa? - Kuinka monta prosenttia sadan suurimman tuensaajan osuus (brutto) on kokonaistuotannosta kussakin jäsenvaltiossa? - Kuinka monta prosenttia sadan suurimman tuensaajan osuus (brutto) on EMOTR:in tukiosastosta maksettavasta tuesta kussakin jäsenvaltiossa? - Kuinka monta työntekijää sadalla suurimmalla tuensaajalla on? Franz Fischlerin komission puolesta antama vastaus (6. syyskuuta 2002) Komissiolla ei ole tähän asti ollut oikeudellisista syistä mahdollisuutta vastata myöntävästi arvoisalle parlamentin jäsenelle ja muille parlamentin jäsenille, jotka ovat esittäneet komissiolle vastaavanlaisia kysymyksiä. Komissio antoi 6. maaliskuuta 2002 kuitenkin asetuksen (EY) N:o 419/2002(1), jolla muutetaan asetusta (EY) N:o 2390/1999. Viimeksi mainitun asetuksen uudessa 2 artiklassa komissiolle annetaan lupa käyttää tilitietoja tilien tarkastamiseen ja hyväksymiseen liittyvien tehtävien hoitamista sekä maatalousalan kehityksen seuraamista ja ennusteiden antamista varten. Komissiolle toimitetut tilitiedot säilyvät kuitenkin luottamuksellisina, ja ne toimitetaan ainoastaan asetuksen (EY) N:o 2390/1999 2 artiklassa vahvistettuja tarkoituksia varten. Näitä kahta uutta toimea toteuttaessaan komission edellytetään noudattavan yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18. joulukuuta 2000 annetun Euroopan parlamentin ja neuvoston asetuksen (EY) N:o 45/2001 säännöksiä. Näin ollen sen on saatettava tiedot tunnistamattomiksi ja käsiteltävä niitä yksinomaan ryhmitellyssä muodossa. Komissio pystyy näin ollen pian toimittamaan tilastotietoja maanviljelijöille maksetuista määristä. Yksityiskohtaiset tilastotiedot, jotka ovat periaatteessa vastaus parlamentin jäsenen esittämään kysymykseen, ovat piakkoin yleisesti saatavilla. Maatalouden kokonaistuotantoa ja työntekijöiden lukumäärää koskevia tietoja ei ole kuitenkaan saatavilla Euroopan maatalouden ja ohjaus- ja tukirahaston (EMOTR) tukiosaston yksittäisten tuensaajien tasolla. (1) Komission asetus (EY) N:o 419/2002, annettu 6 päivänä maaliskuuta 2002, asetuksen (EY) N:o 1663/95 soveltamista koskevista yksityiskohtaisista säännöistä niiden tilitietojen muodosta ja sisällöstä, jotka jäsenvaltioiden on pidettävä komission saatavilla EMOTR:n tukiosaston tilien tarkastamista ja hyväksymistä varten, annetun asetuksen (EY) N:o 2390/1999 muuttamisesta, EYVL L 64, 7.3.2002.